Politiets efterforskere er på stedet og skal ifølge TV Nords oplysninger fortsætte arbejdet onsdag.

Nordjyllands Politi er tirsdag aften massivt til stede i og omkring en ejendom på Rebslagervej i den sydlige del af Sæby. På Twitter skriver vagtchefen hos Nordjyllands Politi, at der er tale om et "mistænkeligt dødsfald": "Nordjyllands politi er tilstede i Sæby, hvor vi efterforsker et mistænkeligt dødsfald. Vi har ikke yderligere kommentarer før onsdag efter kl. 0900." Ifølge TV2 Nords oplysninger bor der en ældre mand i ejendommen. Tirsdag aften klokken 22 foretog betjente fortsat bevogtning af ejendommen, og ifølge TV2 Nords oplysninger vil det fortsætte natten igennem. Tidligere tirsdag aften bekræftede politikommissær for personfarlig kriminalitet, Carsten Straszek, over for TV2 Nord, at man var i gang med efterforskningen: - Jeg kan bekræfte, at vi er til stede, og at vi efterforsker en hændelse. Men mere kan jeg ikke sige på nuværende tidspunkt, fortæller politikommissær for personfarlig kriminalitet, Carsten Straszek. Ifølge TV2 Nords oplysninger arbejder flere af politiets efterforskere på stedet - et arbejde, de formentlig også fortsætter med onsdag.